b'\n_START_ARTICLE_\nPwyll\n_START_PARAGRAPH_\nPwyll (kymriksi "ymm\xc3\xa4rrys" tai "k\xc3\xa4sitys") on alamaailman jumala, jota palvottiin muinaisessa Walesissa. Tarujen mukaan Pwyllin poika Pryderi toi siat alamaailmasta Walesiin._NEWLINE_Kelttil\xc3\xa4isess\xc3\xa4 mytologiassa Pwyll oli Dyfedin kuningas. Dyfed oli kaunis maa, jossa oli maaginen, runsaudensarven kaltainen kattila. Pwyll yst\xc3\xa4vystyi Arawnin kanssa, joka oli Annwnin eli alamaailman kuningas. He vaihtoivat vuodeksi ja p\xc3\xa4iv\xc3\xa4ksi hahmoa ja kuninkuuksia, ja n\xc3\xa4in Pwyll sai nimen Pwyll Pen Annwn, "Pwyll Annwnin johtaja". Pwyll p\xc3\xa4ihitti kilpailijansa Gwawlin ja voitti jumalatar Rhiannonin rakkauden. Pwyll ja Rhiannon saivat pojan, Pryderin, jonka Gwawl sieppasi. My\xc3\xb6hemmin Pryderi palautettiin vanhemmilleen ja t\xc3\xa4m\xc3\xa4 seurasi is\xc3\xa4\xc3\xa4ns\xc3\xa4 sek\xc3\xa4 Dyfedin ett\xc3\xa4 Annwnin hallitsijana._NEWLINE_Kuningas Arthuriin liittyviss\xc3\xa4 legendoissa Pwyllin kattila muuntui Graalin maljaksi ja Pwyll esiintyi Pelleksen\xc3\xa4, Graalin vartijana.'